钦定古今图书集成/明伦汇编/官常典/第584卷 > 顾养谦
## 钦定古今图书集成/明伦汇编/官常典/第584卷 > 顾养谦

按《明外史石星传》：“养谦，字益卿，南通州人也。巡抚辽
东，著勋绩，迁南京户部侍郎，以忧去。排款，议者谓养
谦必能办倭，故帝起为兵部侍郎，总督蓟辽军务，寻
令经略朝鲜。比至，则首请封，且主撤南兵，如星指。帝
下诏褒美。给事中王德完疏劾星曰：‘尚书星集台省
诸臣会议，谓一封之外，似无他事。及问星能绝贡市
与釜山倭肯尽归否’？”星又不敢必。臣又览惟敬《荅倭
书》及“传示倭表”，皆明白言贡，而诸臣佯不知。又览行
长荅惟敬书，有和亲之说。然则惟敬、许和，盖不止贡
市，何谓一封可了？夫以关白篡杀而锡之王封，号召
三十六岛未服之豪杰，是虎而翼也。星与养谦先许
封号以姑塞廷臣之口，而徐为请贡“市，是谓欺君。俾
秀吉行长，偃然受封，以伺我不备，是谓误国。当世庙
时，倭毒东南甚惨；今大衅复启，覆辙相寻，是惟敬误
星星，与经略、总督误陛下诸将，吴惟忠、骆尚志南兵
先撤，而刘𬘩兵继之。沿海边防，一无足恃。方争夸倭
之畏威悔罪，张以为功，三尺童子知其不然，臣所为扼腕抚心者也。”给事中逯中立、徐观澜、赵完璧，御史
顾龙桢、陈惟芝皆疏论如德完，时二十二年春也。未
几，养谦果请许贡，并开市宁波。朝议益大哗。尚书陈
有年、罗万化，侍郎赵参鲁，给事御史林材、甘士价等
争言不便，星亦不敢决，请绝封贡。养谦因荐孙矿自
代，乞身去。未几，朝鲜王昖上书告急，请封倭以保国。
帝由此发怒，罪前议者，切责星不能主张大事。星初
议行长归，后方行册封，至是遂请先封，曰：“倭久屯釜
山，请封未得。我既失信，彼又怀疑，封而勒令尽归，宜
无不听。”遂诏小西飞入朝，要以三事：一勒釜山倭户
尽归；一仍许封，不许贡；一誓不犯朝鲜。小西飞悉应
如响。十二月癸酉，星请于帝，遣临淮侯勋卫李宗城、
都督佥事杨方亨同惟敬使倭。册平秀吉为日本国
王，赐皮弁诰敕，给金印。明年正月又请授行长以下
七人官，皆都督佥事。大学士志皋请速其行。